《由鹿砦至兰麻岭》
清代·李维寅

客袂吹山风，云容写清镜。绝涧既乘桴，单椒复寻磴。

孤城面巉岩，其下明汀滢。锦石纷璘玢，芳田互纬经。

文鳞潜可数，暮翼归相命。白云陡欲升，蓊若饙炊甑。

似闻豕出缯，已见林垂暝。循带警早寒，冲烟取微径。

何处兰麻岭，松梢落疏磬。

作者简介：顺天大兴人，字春旭。乾隆三十九年举人，历任广西义宁知县、左州知州、龙州厅同知，为官廉洁。工诗。卒年五十一。有《廉馀诗集》。